# Unió Caribenya de Futbol

La Unió Caribenya de Futbol, també coneguda per les sigles CFU (Caribbean Football Union, en anglès) és l'organisme oficial de govern de les associacions i federacions de futbol del Carib. També inclou les Illes Bermudes i les federacions de Surinam, Guyana i Guaiana Francesa del continent sud-americà.
La CFU és una organització subordinada a la CONCACAF que representa a 25 països membres de la Federació Internacional de Futbol Associació (FIFA) i sis territoris no afiliats a la FIFA. Els seus membres participen en les competicions de la CFU i de la CONCACAF.
Les sis federacions no afiliades a la FIFA són les de Bonaire, Guadalupe, Guaiana Francesa, Martinica, Saint Martin i Sint Maarten.
La CFU és una de les tres unions, juntament amb la UNCAF i la NAFU que conformen la Confederació del Nord, Centreamèrica i el Carib de Futbol Associació, també coneguda per les sigles CONCACAF.
La CFU va ser creada l'any 1978 a Port-au-Prince, la capital d'Haití. Presidida per Andre Kamperveen, va instal·lar les seves oficines a Port-of-Spain, la capital de Trinitat i Tobago.
La Copa del Carib de les Nacions és la principal competició organitzada per la CFU. Té lloc cada dos anys i serveix com a torneig de classificació per a la Copa d'Or, el Campionat de les Nacions de la CONCACAF.
La CFU també organitza el Campionat de Clubs de la CFU, competició que determina el club que el representa a la Champions league de la CONCACAF.
El 22 de maig de 2012, quan Gordon Derrick va assumir la presidència, la seu de la CFU es va traslladar a Kingston.
Els idiomes oficials de la CFU són l'anglès, el neerlandès, el francès i l'espanyol.
L'any 2011, la CFU va ser notícia quan es va saber que Mohammed bin Hammam, candidat a la presidència de la FIFA, havia ofert 40.000 dòlars a cada representant nacional present en una reunió de la CFU del 10 de maig. Diversos membres van acceptar l'oferta. El president de la CFU, Jack Warner, que havia de ser investigat per la FIFA, va renunciar al càrrec i es va acabar la investigació. Molts dels membres més influents de la CFU van ser inhabilitats.
EL 19 de setembre de 2017, el Comitè d'Ètica de la FIFA va inhabilitar per un període de sis anys al president de la Unió Caribenya de Futbol i secretari general de la federació de futbol d'Antiga i Barbuda, Gordon Derrick, per a l'exercici de qualsevol mena d'activitat relacionada amb el món del futbol. Gordon Derrick va ser declarat culpable d'haver infringit diversos articles del codi ètic de la FIFA relacionats amb la deslleialtat, l'abús de poder i la malversació de fons.

## Referències

* 1 2 3 4 «Estatutos y Reglamentos Concacaf» (en anglès). Concacaf, 01-02-2016. Arxivat de l'original el 17 de gener 2019. [Consulta: 6 gener 2019].
* ↑ «Member Associations» (en anglès). Concacaf. Arxivat de l'original el 2020-05-09. [Consulta: 17 octubre 2017].
* ↑ «André Kamperveen» (en anglès). Revolvy. [Consulta: 16 octubre 2017].
* ↑ Redacció, Futbol Boricua. «CFU anuncia los grupos de la segunda ronda de la Copa Caribe 2016» (en castellà). Futbolboricua (Puerto Rico), 01-04-2016. [Consulta: 15 octubre 2017].
* ↑ Jusino, Edwin R. «Se quedan fuera equipos de Liga Nacional de la Copa de Campeones de la CFU» (en castellà). Futbolboricua (Puerto Rico), 06-01-2015. [Consulta: 15 octubre 2017].
* ↑ «Gordon Derrick elected CFU President for a Second Consecutive Term» (en anglès). cfufootball.org, 21-07-2016. Arxivat de l'original el 29 de juliol 2016. [Consulta: 16 gener 2019].
* ↑ «CFU Statutes» (en anglès). CFU, 22-05-2012. Arxivat de l'original el 2017-10-25. [Consulta: 16 octubre 2017].
* ↑ «Exclusive video: Jack Warner's address to Caribbean Fifa delegates» (en anglès). The Telegraph, 12-10-2011. [Consulta: 14 octubre 2017].
* ↑ Kelso, Paul. «Jack Warner and Mohamed Bin Hammam to be accused of offering $40,000 bribes to national associations» (en anglès). The Telegraph, 25-05-2011. [Consulta: 14 octubre 2017].
* ↑ Comunicat, FIFA. «El órgano de decisión de la Comisión de Ética independiente inhabilita al oficial del fútbol Gordon Derrick» (en castellà). Fifa, 19-09-2017. Arxivat de l'original el 2017-10-17. [Consulta: 17 octubre 2017].

## Vegeu també

* Confederació del Nord, Centreamèrica i el Carib de Futbol Associació (CONCACAF)
* Unió Nord-americana de Futbol (NAFU)
* Unió Centreamericana de Futbol (UNCAF)

## Enllaços externs

* Web CONCACAF (anglès) (castellà)